José Antonio Naya

José Antonio Naya Mella, nado na Coruña o 30 de abril de 1934 e finado en Valencia o 10 de decembro de 2024, foi un militar e exadestrador de fútbol galego. De estilo férreo e intransixente, adestrou unha vintena de equipos, entre eles o Deportivo da Coruña e o desaparecido Ourense. O seu maior éxito deportivo foi o ascenso á Primeira División co Real Burgos na tempada 1989/90.

 Traxectoria 
Fillo de Julio Naya García e Mercedes Mella Sabín, naceu na praza Fonte Luisa da Coruña o 30 de abril de 1934. Estudou no colexio dos Salesianos e xogou no Imperátor OAR e no Xuvenil e aos 18 anos marchou a Madrid para ingresar no Exército do Aire. Destinado en León, obtivo o título de preparador físico, e máis tarde os de adestrador rexional e nacional.

Adestrou ao Júpiter Leonés, filial da Cultural Leonesa, e tamén o primeiro equipo, pasando logo polo Hullera, o Alcalá, o Toledo, o Real Madrid Afeccionados e a selección de Castela. En febreiro de 1972 debutou na Segunda División, ao coller as rendas do Cádiz, polo que xa pasaran varios adestradores esa tempada. Estivo á fronte do equipo andaluz durante as últimas 15 xornadas, e conseguiu o obxectivo da permanencia. Na seguinte tempada fichou polo Getafe Deportivo, da Terceira División, que no momento da súa chegada levaba só un punto en dez xornadas. Finalmente conseguiu salvar o equipo do descenso.

En decembro de 1973 regresou a Galicia para adestrar o Ourense, trala destitución de León Lasa. O equipo ocupaba a penúltima praza (19ª) naquel momento, pero acabou a tempada 12º, fóra dos postos de descenso e de promoción de permanencia. Con todo, non continuou no equipo, fichando na tempada seguinte polo Burgos, que viña de salvarse do descenso na promoción. Liderado no ataque polo galego Machicha, e grazas tamén aos goles de Juanjo e Juanito, o equipo acabou noveno.

En xuño de 1975 fichou como novo adestrador do Deportivo da Coruña e inmediatamente partiu co equipo á Arxentina, onde o equipo disputou catro partidos ante River Plate, Talleres de Córdoba, Atlético Tucumán e Juventud Antoniana de Salta, sendo o primeiro club europeo en xogar nesta última cidade. Ao regreso do país suramericano completou a pretempada en Présaras, onde dous meses despois sufriría un accidente de tráfico coa súa familia. Tralo inicio da tempada 1975/76 da Segunda División, o equipo coruñés liderou a táboa durante varias xornadas, pero unha serie de malos resultados fixérono caer ata a quinta praza, a un punto dos postos de ascenso, na xornada 32, motivo polo que Naya foi cesado e substituído por Cheché Martín.

Tras un breve paso polo Murcia, foi contratado en decembro de 1977 polo Levante, que militaba na Segunda División B, como substituto de Vicente Dauder. O equipo estaba 12º e acabou 4º con Naya no banco, polo que foi renovado para a tempada 1978/79. Despois dun inicio irregular, a partir da xornada 15 o Levante non baixou da segunda praza, e acabou primeiro e obtendo o ascenso a Segunda. Nos seguintes anos adestrou en Segunda División a Recreativo de Huelva, Linares, Castellón, Granada e Xerez, e en Segunda B ao Alavés.

En 1989 regresou a Burgos, para facerse cargo do Real Burgos, sucesor do desaparecido equipo que adestrara nos anos 70. Cun cadro de xogadores no que estaban entre outros Bastón, Portela, Ribera, Tocornal, Manolo Peña, Magdaleno ou Jurić, o Burgos acabou campión de Segunda, e logrou o primeiro ascenso á máxima categoría da súa historia. Naya deixou o club ao remate da tempada, e adestrou a continuación a Sabadell, Murcia e Cádiz.

En xaneiro de 1995 volveu ao banco do Ourense, cabeiro da Segunda División, substituíndo a Antoni Teixidó. Tras só seis xornadas, nas que só puido sumar catro puntos, e despois de protagonizar enfrontamentos con algúns xogadores, foi cesado e substituído por José Mario Guede.

 Palmarés 
Levante

 Segunda División B (1): 1978/79.

Real Burgos

 Segunda División (1): 1989/90.

 Notas 

 Véxase tamén 
 Ligazóns externas 
 Datos do adestrador en BDFutbol .

Categoría:Nados en 1934
Categoría:Finados en 2024
Categoría:Nados na Coruña
Categoría:Militares de Galicia
Categoría:Futbolistas da Coruña
Categoría:Centrocampistas de fútbol
Categoría:Dianteiros de fútbol
Categoría:Xogadores do Deportivo Xuvenil
Categoría:Adestradores de fútbol de Galicia
Categoría:Adestradores da Cultural Leonesa
Categoría:Adestradores da RSD Alcalá
Categoría:Adestradores do Real Madrid C
Categoría:Adestradores do Cádiz CF
Categoría:Adestradores do CD Ourense
Categoría:Adestradores do Deportivo da Coruña
Categoría:Adestradores do Real Murcia
Categoría:Adestradores do Levante UD
Categoría:Adestradores do Recreativo de Huelva
Categoría:Adestradores do Linares CF
Categoría:Adestradores do CD Castellón
Categoría:Adestradores do Deportivo Alavés
Categoría:Adestradores do Granada CF
Categoría:Adestradores do Xerez CD
Categoría:Adestradores do Real Burgos
Categoría:Adestradores do CE Sabadell